**Ozren Pevec na 5. Državnom turniru mladih prirodoslovaca (IYNT)**

**Po prvi puta je učenik naše škole sudjelovao na zahtjevnom turniru iz područja STEM znanosti. Ozren Pevec, učenik 8. C razreda odabrao je jedan od zadanih problema i svojim se idejnim rješenjem uvrstio među dvanaest najboljih koje je povjerenstvo pozvalo na turnir. Mentorica učeniku bila je Karmen Holenda.**

Državni turnir mladih prirodoslovaca je pojedinačno natjecanje za **učenike od 12 do 16 godina**. Učenici se natječu u eksperimentalnom i teorijskom znanju iz područja različitih prirodnih znanosti: biologije, kemije, fizike, matematike i informatike.

Na Turniru učenici pokazuju sposobnost rješavanja složenih problema te prezentacije rješenja kroz raspravu. Problemi su otvoreni, povezani s pojavama iz svakodnevnog okruženja, često bez poznatog konačnog rješenja. Cjeloviti pristup rješavanju problema uključuje osmišljavanje i izvođenje pokusa, teorijsko modeliranje te usporedbu rezultata teorijskog modela i izvedenog pokusa.

Učenici odabiru jedan od 17 unaprijed zadanih zadataka koje svake godine definira odbor Međunarodnog turnira mladih prirodoslovaca (engl. *International Young Naturalists’ Tournament*, IYNT). Učenici na temelju svojeg rješenja pišu **seminarski rad** koji može biti popraćen fotografijama, video snimkama pokusa i drugim materijalima kako bi se što bolje prikazali dobiveni rezultati. Za sudjelovanje na turniru potrebno je poslati seminarski rad na mail adresu iynt@icm.hr do roka naznačenog u vremeniku.

Radove učenika pregledava i ocjenjuje više neovisnih ocjenjivača te se učenici pozivaju na Državni turnir mladih prirodoslovaca na temelju dobivenih ocjena. Državni turnir održava se u prostorima **Fakulteta elektrotehnike i računarstva Sveučilišta u Zagrebu**.

Odabire se šest najboljih učenika koji trebaju riješiti sve zadane probleme prije odlaska na Međunarodni turnir koji je ove godine u Bjelorusiji. Iako naš Ozren nije ušao u ovaj tim (nedostajalo je samo osam bodova), vrlo je uspješno predstavio svoje znanje i sposobnosti.

U privitku je popis zadanih IYNT tema, rad učenika i fotogalerija.